khistorydata/jeongjo-sjw-relations huggingface dataset:
정조 8년
吏曹判書趙時俊疏曰。伏以。皇天篤佑。邦命維新。冊我東宮邸下。正貳極之位。開荐雷之肆。國本於是永鞏。寶籙自此無疆。惟我聖上。深軫報本之誠。誕擧歸美之典。揚顯號於太室閟宮。加懿稱於慈殿慈宮。先烈丕彰。聖孝增光。吉日已涓於褥禮。鑾蹕載勞於盛暑。八域含生。莫不蹈舞。況臣忝在近列。獲覩晠休。頌忭之忱。有倍他人。仍伏念天官之長。何等重任。初非如臣魯劣所可擬議。亦非一時承乏。姑且蹲仍者。而向於誤恩之下。臣不能固守虞人之戒。妄代巧匠之斲。倉卒一出。雖由於怵迫嚴命。而冒當大政。自歸於拚棄廉防。靜言思之。尤悔萬端。夫旣出而爲政矣。職分內事。惟在於爲官擇人。恢公杜枉。而鑑識素闇。則尋常銓格。未能通曉。聞見不廣。則數日滚急。無以周察。隨例應行之典。旣多疎漏。排望選注之際。惟事塗抹。顚錯之失。莫逃於淵鑑。短少之精。又奪於酷熱。瘡疣疊出。醜拙難掩。幸賴慈天之疪覆。得逭卽地之譴罰。而竟未能對揚振滯之德意。仰稱前席之勤敎。如是而其何敢盤礴不去。以益瘝癈之罪哉。噫。聖上之授臣是任也。非謂其儲望有素。責成可堪也。特以朝著乏人。大政當前。聊且副急而已。試可而已。副之於急。而旣不能副。試之於可。而未見其可。則上豈可以委任。以僨國事。下豈可以久縻。以玷公器乎。臣自冒膺以後。日夜所默祈者。惟在於甫過大政。卽獲鞶褫。再尋辭單。幸蒙恩由。而適當大慶方屆。跛躃皆起。區區私義。有不暇顧。忙赴求對之班。少伸同忭之誠。而若夫夤緣事會。冒沒蹲據。抗顔於銓衡之席。攘袂於睢盱之場。以累聖簡。以負私心。臣雖萬萬不肖。豈忍爲是哉。嗚呼。臣之一門。盈盛已極。出入選曹者。殆至五人。而頃於三銓之望。臣弟亦在其中。乃以相避懸註。臣於是時。怵然驚悸。忽欲忘生。覆墜之憂。食息靡弛。且臣於數年以來。冥升不已。驟進無漸。淺量已滿。小器易溢。人猜鬼怒。其理不僭。此實微臣門戶之災。有非聖朝全保之道。烏得無憾於天地之大也。又於此際。伏奉上號都監堂上差下之命。尤不勝惶隕之至。臣是先朝陶甄中一物耳。未效蓐蟻之誠。徒切攀髥之慟。幸値揄揚遺烈。摸畫盛德之日。殫竭奔走。以伸於戲不忘之微忱。此其時也。第臣素患伏暑之症。添傷於近日苦炎。吐瀉間發。飮啖全却。每當公故。不敢言病。而退歸私次。輒致昏倒。若失目下調攝。則誠恐久而沈痼。趁此都監未設之前。使臣獲解匪分之銓銜。以試幾日之醫治。則其於董役之節。亦可以專意奉行。伏乞聖慈。俯察人器之不稱。特軫公私之兩便。遞臣職名。以安微分。不勝大願。答曰。省疏具悉。卿其勿辭。入來。稟處。
정조 8년
修撰李鼎運疏曰。伏以。景運天開。茀祿川至。我東宮邸下。誕膺位號。封冊涓吉。而聖孝冞篤於遇慶。縟儀將行於致隆。明闡先烈。揄揚慈徽。且値日吉辰良。展誠禮於太室閟宮。八域含生。舞蹈惟均。況臣忝叨邇列。與覩曠世之擧。區區忭祝。有倍常品。仍伏念臣於鄕廬濡滯之中。伏奉玉署特旨。驚惶感激。不敢偃處。卽日登程。得抵私次。則臣之老父。病在牀褥。已屢日矣。私情所迫。方寸如灼。而當此邦慶無前。上下歡欣之時。叩謝是急。未暇言私。數日以來。病父諸症。轉益添劇。虛羸之極。寒熱迭乘。夜不帖寢。飮啖全廢。臣煎泣扶將。刀圭是事。以此情私。時日之間。萬無離捨供職之望。敢陳短章。冒死呼籲。伏乞聖慈。俯諒微懇。亟遞臣所帶之職。仍治臣瀆擾之罪。以便救護。以肅朝綱。千萬幸甚。答曰。省疏具悉。爾其勿辭。救護父病。
정조 8년
甲辰七月十三日巳時。上御集英門。戶曹判書前都監堂上春坊上番入侍時。判中樞府事具善復。行司直金華鎭。戶曹判書鄭一祥。輔德金宇鎭。行都承旨沈豐之。記事官沈晉賢。記注官金健修。記事官金鳳顯。以次侍立訖。上曰。冊禮旣以重熙堂爲定。則出入門路。當以貳極門爲之。而門內墻垣。多有毁頹處。戶判看審後。從近築墻。又設中門。以便出入好矣。訓將知重熙堂門路。可以相議爲之矣。貳極門內役事。前戶判皆主之。故俄令入來矣。華鎭曰。材石皆已備具。不難作行閣。以臣愚見。及今始役。可以了當矣。上曰。春坊欲造二間新屋。而亦不許之矣。此時豈可作舍乎。姑爲築場。可也。上曰。集賢門入直軍。今當改修桂坊之時。勢將解送矣。訓將旣親承下敎。使之除標信退去。而但無守直之人則可悶。弘化門入直軍五名及武藝出身一人領率。使之輪回守直。可也。善復曰。挾輦把摠哨官。每都政遷轉事。己亥年筵稟定式。辛丑年又爲筵稟申飭。壬寅年因特敎。把摠連爲遷轉。哨官李厚坤。以曾經守令之人。拘於邊將之差送。尙未擧行。其挾輦哨官。已至四年之久。各軍門哨官首久勤。不願邊將之人。京職調用。曾有其例。挾輦哨官李厚坤。此後散政時。京職中隨窠移遷。事甚便當。惶恐敢達。上曰。依爲之。出擧條善復曰。昨年六道陞戶中原春黃海兩道抄上。而慶尙全羅洪忠京畿四道陞戶。以年凶。因特敎限今秋停退矣。今則秋事已成。四道陞戶。依例趁九月抄上事。知委各該道。何如。上曰。依爲之。出擧條上曰。春坊役事。今至何境耶。上番春坊。看審申飭後退去。可也。仍命退。上還內。諸臣退出。
정조 8년
甲辰七月十三日酉時。上御誠正閣。尙衣副提調入侍時。行左承旨徐有防。假注書朴能源。記事官金鳳顯尹行任。以次進伏訖。上命書傳敎曰。吏判批下。牌招察任。又命書傳敎曰。同副承旨有實恙云。許遞。前望單子入之。上曰。政官催促開政。牌去來斯速知入。賤臣承命。出傳回奏曰。姑無去來矣。
정조 8년
行都承旨沈豐之坐。行左承旨徐有防坐。行右承旨朴祐源坐。左副承旨安聖彬坐直。右副承旨李時秀坐直。同副承旨洪和輔未肅拜。注書二員未差。假注書朴能源仕直一員未差。事變假注書金良倜仕。
정조 8년
沈豐之啓曰。左副承旨李時秀。今日不爲仕進。卽爲牌招。何如。傳曰。允。
정조 8년
朴祐源啓曰。臣依定式。進詣仁政殿月臺。入直禁軍等軍裝服色點閱。則皆無頉。仍以傳敎內辭意勞問。則亦皆好在云矣。敢啓。傳曰。知道。
정조 8년
朴祐源啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
朴祐源啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
承旨前望單子入之。朴祐源洪和輔落點。
정조 8년
洪和輔。以弘文館言啓曰。校理徐美修。旣有只推之命。卽爲牌招察任。何如。傳曰。許遞。前望單子入之。
정조 8년
校理前望單子入之。李謙彬落點。
정조 8년
朴祐源啓曰。合辭方張之時。兩司無詣臺之員。掌令安鼎大引避退待。已至多日。尙未處置。事甚未安。除在外未署經外。未肅拜呈告人員。竝卽牌招。何如。傳曰。允。
정조 8년
傳于沈豐之曰。都承旨馳詣宗廟景慕宮奉審。摘奸以來。
정조 8년
以持平愼師稷。司諫洪周萬。獻納李思祚牌不進罷職傳旨。傳于朴祐源曰。只推。
정조 8년
沈豐之啓曰。吏曹判書趙時俊。參判金夏材。參議黃昇源牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招開政。何如。傳曰。允。
정조 8년
沈豐之啓曰。吏曹判書趙時俊。參判金夏材再牌不進。推考傳旨。今方捧入。而開政命下之後。連事違召。不卽擧行。事體所在。誠極未安。所當更請牌招。而係是一日三牌。何以爲之。敢稟。傳曰。參判雖有情勢。判書之無端違牌。果何委折。事體所在。誠極未妥。吏曹判書趙時俊。從重推考。更爲牌招。斯速開政。違牌勿爲呼望。
정조 8년
以吏曹參議黃昇源牌不進罷職傳旨。傳于沈豐之曰。只推。與判書參判。更爲牌招。
정조 8년
有政。吏批。判書趙時俊進。參判李敬養進。參議黃昇源傳旨未下。行右承旨朴祐源進。以沈晉賢爲說書。鄭志儉爲禮曹參判。具善復爲判義禁。任希敎邊得讓爲同義禁。奉常直長單申大龜。兼養賢直長單金良倜。
정조 8년
兵批。判書李在協進。參判宋載經差祭。參議申思運進。參知柳誼病。右副承旨李時秀進。以吳載純爲知事。尹塾爲都摠管。李漢泰爲副摠管。沈國賢爲僉知。李益烍爲曹司五衛將。李元植爲武兼。柳鎭豐爲內禁將。梁塤爲羽林將。安宅仁爲部將。洪禹祚爲馬梁僉使。金夏九金震起徐德悌崔時福秋漢澄爲五衛將。金光宗爲明月萬戶。副司直單金文淳尹承烈。
정조 8년
以吏曹參議黃昇源牌不進罷職傳旨。傳于安聖彬曰。只推。
정조 8년
沈晉賢遷轉。代李敬五爲假注書。
정조 8년
以洪忠監司人家失火狀啓。傳于安聖彬曰。天安失火民戶。令該道。各別顧助事。回諭。
정조 8년
傳于安聖彬曰。米五石錢一百兩紬二十疋木一同。依昨年例。輸送于淸衍郡主房。
정조 8년
傳于李時秀曰。私賑人等。皆經實職。吏判招見。從其地處追榮。今日政啓下事。分付。
정조 8년
以戶曹正郞鄭昌老先汰後拿傳旨。傳于李時秀曰。近處待令郞廳。何不捧傳旨乎。此郞官方在都監。傳旨竝勿施。
정조 8년
李時秀。以禁衛營言啓曰。依訓鍊大將具善復稟定。銅龍門入直軍中五名除出。回泰門外使之晝察夜直。而與元直所。旣是咫尺之地。不必別定將領。元入直哨官兼領。另飭擧行之意。敢啓。傳曰。昨午軍兵已把立。將官率領與否。元無一言皁白。今於過一宿之後。始呈草記。而不於廳坐來納。又不於食前來納。過午侵申之時。忽地投呈。果何委折。卿新叨之初。事事修明。以副特畀之意。而卿之儱侗日甚。予甚爲卿駭痛。此草記勿施。更爲草記。萬一遲滯。當該從事官。爲先重棍。以此知悉。近來弊風。纔有飭敎。便以已遞知之。不欲着意補愆。卿又若此。當各別重處。竝宜惕念擧行。可也。政院若不催促。該房承旨。當處分矣。
정조 8년
李時秀。以禁衛營言啓曰。回泰門外本營軍兵把守草記。傳曰。昨午軍兵已把立。將官率領與否。元無一言皁白。今於過一宿之後。始呈草記。而不於廳坐來納。又不於食前來納。過午侵申之時。忽地投呈。果何委折。卿新叨之初。事事修明。以副特畀之意。而卿之儱侗日甚。予甚爲卿駭痛。此草記勿施。更爲草記。萬一遲滯。當該從事官。爲先重棍。以此知悉。近來弊風。纔有飭敎。便以已遞知之。不欲着意補愆。卿又若此。當各別重處。竝宜惕念擧行。可也事。命下矣。昨日訓鍊大將臣具善復送將校。以爲今日筵中。銅龍門入直軍中五名除出。回泰門外。使之把守事。旣已定奪。爲先把守。而不必草記云。故果於昨日。以五名把守於回泰門。而事係軍兵去就。不爲草記。極甚惶悶。以此意往復於訓將之際。自然經宿。晩後呈納。此莫非臣愚迷昏劣。不能事事之致。惶恐待罪之意。敢啓。傳曰。不必草記之說固好。然則已之。可也。何故必欲爲之乎。藉曰往復訓將之際。以致經宿。經宿後亦不爲之。又至於侵申之境乎。此草記不言將官將校間率領當否。又何意也。俄者傳敎。何等截嚴。則屢度催促。今始草記。亦極駭然。此草記勿施。卽刻內更爲草記。卿雖遲鈍。職是將任。則此等之事。乃欲推諉於僚將。卽此一款。卿之分數。太不分明。此後行止語默。事事須問訓御兩宿將爲之。可也。
정조 8년
以禁衛營草記。傳于安聖彬曰。此等草記。丙申以後所未見之。禁將事極爲痛惡。此草記爻周以下。卽爲出給。更爲草記事。嚴飭。
정조 8년
以禁衛營草記。傳于李時秀曰。禁將所爲。萬萬無嚴。何時下敎。今始草記。有若爭抗者然。寧有如許人事道理。直以此草記爻周本。出給徐有大處。更令據實草記。萬一遲滯。當待明朝棍問矣。
정조 8년
以禁衛營草記。傳于李時秀曰。前後下敎。何等丁寧。則曰以終未曉得云者。寧有如許道理乎。未曉二字。苟非敵己間答對之辭。則焉敢輕易用之。此草記出給。使之退待本營。雖以微事言之。燈籠燭不爲待令之狀。極爲駭然。禁將下敎前。無論公行私行。無敢用燈籠事。嚴飭。
정조 8년
以禁衛營草記。傳于李時秀曰。政院若不催促。該房承旨。當處分矣。
정조 8년
李敬五在外。代金孝建爲假注書。
정조 8년
朴祐源。以戶曹言啓曰。東宮所屬下人等戶料兵布應下之數。日前啓下別單。與兩曹式例相左云。初啓下別單勿施。更令該曹。參考丙申聽政以前東宮下人料布謄錄。別單修正書入。待啓下擧行事。命下矣。相考丙申以前料布前例。別單書入之意。敢啓。傳曰。知道。
정조 8년
朴祐源。以兵曹言啓曰。傳曰。東宮所屬下人等戶料兵布應下之數。日前啓下別單。與兩曹式例相左云。初啓下別單勿施。更令該曹。參考丙申聽政以前東宮下人料布謄錄。別單修正書入。待啓下擧行事。分付事。命下矣。依傳敎。丙申聽政以前東宮差備下人等魚鱗雇立衣資。別單修正書入之意。敢啓。傳曰。知道。
정조 8년
朴祐源。以訓鍊都監言啓曰。集賢門入直軍四十名。依下敎撤罷。而宣布聖旨後。每名木綿各一疋式分給之意。敢啓。傳曰。知道。
정조 8년
李時秀。以訓鍊都監言啓曰。本局字內諸處。連爲摘奸。則弘濟院近處。病人一名出來。故結幕以給。而四名差病撤幕。新舊幕合爲九十七處之意。敢啓。傳曰。知道。
정조 8년
朴祐源。以訓鍊都監言啓曰。本局字內諸處。連爲摘奸。則弘濟院近處。病人一名出來。故結幕以給。而四名差病撤幕。新舊幕合爲九十八處之意。敢啓。傳曰。知道。
정조 8년
李時秀。以禁衛營言啓曰。本營字內病幕。今日摘奸。則自南伐院至大峴近處。舊幕中十處三十三名。差病撤還。舊幕爲一百三十九處之意。敢啓。傳曰。知道。
정조 8년
朴祐源。以御營廳言啓曰。本廳字內病幕。連爲摘奸。則活人署近處舊幕中三處六名。差病撤還。舊幕爲五十五處之意。敢啓。傳曰。知道。
정조 8년
安聖彬。以御營廳言啓曰。本廳字內病幕。連爲摘奸。則自活人署。至永渡橋近處。病人一名。出來無依。故一幕造給。使之奠接。舊幕中五處十名。差病撤還。新舊幕合爲五十一處之意。敢啓。傳曰。知道。
정조 8년
刑曹啓目。光州牧殺獄罪人池興甲獄事云云。依前同推。期於取服爲白乎旀。泰仁縣殺獄罪人延卜辰獄事云云。臣曹不敢擅便。上裁敎是白乎旀。古阜郡殺獄罪人權仁得獄事云云。依式訊推。期於得情之意。分付道臣。何如。判付啓。光州牧殺獄罪人池興甲獄事段。語其情則吹蔥之親也。想其境則弄簫之場也。方其拍手而爭唱。捉肩而劇戲。可知其情與境。俱到恰好地。則夫豈有殺心於其間哉。塊症觸傷等說。雖出圖生之計。私和漫漶底意。全沒復讐之心。原犯無怪周遮。屍親胡乃越視。道啓中事近邂逅。罪涉參恕云者。的有意見。無容更議。興甲身乙加刑。減死定配爲有矣。檢狀事體。至重且大。朝家於此。必欲寧詳勿略。槪有意也。今此覆檢狀。以爲左邊腎囊傷處。斜長二寸三分。腎囊卽要害必死之處也。初檢狀之但稱左邊。不言某處者。太失照管。當該初檢官。從重推考爲旀。泰仁縣殺獄罪人延卜辰獄事段。屍帳無一傷㾗。獄牒有百疑端。如此眩晦之案。前所未聞。大抵被死是在鄭翼普。以衰白之人。往莽蒼之地。喘氣阧發。憤心撑拄。不料如綿之身。至有揮筇之擧。而彼此頡頑。固無受損之處。則卽日致斃。可謂思不得之事。卿曹所謂摸索其怨之脈錄。强傅不襯之法文。實得奏當之體。不必別生意見。卜辰身加刑一次。減死定配爲旀。全州殺獄罪人金㖙金古士惡獄事段。道伯之替貌元犯。儘有料量是如乎。蓋爲黃女之夫者。目見其妻之行淫。而或捽或曳。或毆或踢。此人情之可已而不可已者。干連諸招。雖以㖙金重打樣納供。憤頭衝起。似不先於古士惡。手勢猛毒。亦不及於古士惡。此獄原犯。在弟不在兄。在夫不在叔。而奸所執贓。元無償命之法。則固可爲傍照之端兺不喩。當其訊推之時。渠罪渠自當之。或恐渠兄之有傷。可見不泯之良心。以此以彼。合有參恕之道。古士惡乙良。以淫婦打殺律勘放爲旀。㖙金段。檢時逃躱。縱有自怯之意。追後來現。不無可原之跡。加刑放送爲旀。長城府殺獄罪人韓星光獄事段。星光。稍有氣力之人也。丁丑。貧不自存之漢也。設使丁丑。乘酒叱咜於社會之中。爲星光者。旣主一村之權。則何足與渠較挈。固當待醒訓導。而乃反繩以縛之。膝以蹴之者。極爲無狀。在朝家抑强扶弱之政。合施償命之法是隱乃。左脊受傷。不過微硬。水田刈禾。殆若平人。則三尺之律。似難輕議。刑官傅輕之論。未必不然。況今大赦當前。容有可恕。星光。身乙加刑。邊遠定配爲旀。古阜郡殺獄罪人權仁得獄事段。殺獄之變何限。而因其一言相詰。戕渠七寸叔母。傷風悖俗。莫甚於此。況殺狗之說。眞贓莫掩。落馬之言。巧計難逃。而宋日珏金好昌諸證。俱以鄰里之人。似無好惡於彼此。則日直納供。前後不爽。可知爲公憤。然道臣之稟秩。必有料量。更令具意見狀聞後。稟處爲良如敎。
정조 8년
刑曹啓目粘。廣州府殺獄罪人朴二石獄事。依前同推。期於取服。何如。判付啓。先犯追入之說。到今憑問無所。豈可謂首從易分乎。況旀已死之丁石犯手。不下於未死之朴二石。一獄兩囚之致斃。終有乖於法理。廣州府殺獄罪人朴二石加刑。減死定配爲良如敎。
정조 8년
刑曹啓目。殺獄罪人金大者隱發江獄事。依前同推。期於得情。何如。判付啓。屍親招之捨弟取兄。似無增之隱情兺除良。道啓論列。亦有料量。考之律文。家人共犯。只誅家長。未必不爲此獄之左契。而者隱發江。全然歸之於無所犯。終未知其信然。者隱發江姑爲保放。令道伯。更於秋巡時。親執詳覈。別具意見。狀聞後。稟處爲良如敎。
정조 8년
刑曹啓目粘。殺獄罪人梁有彦。期於得情。何如。判付啓。鳳山郡殺獄罪人梁有彦獄事段。當初道伯起疑。未知爲恰當乙仍于。向有論理。稟處之命是如乎。曹啓中有彦替治。亦足參恕云者。誠有意見。有彦。身乙。減死定配爲乎矣。贖與未贖。名分懸殊。有彦之傅生。非爲死者舊主之故也。惟其情與跡。容有可原也。遽然發配。似涉大緩。加刑押送配所事。分付爲旀。延安府殺獄罪人朱貴接獄事段。貴接直前。東贊撞着。而拄脚旣不堅定。轉晴又不指的。則於此於彼。可東可西。不知生死之在誰某。此所謂易地則然者也。在朝家審克之政。不可以此硬定元犯。貴接。身乙加刑。減死定配爲良如敎。
정조 8년
刑曹啓目粘。延安府殺獄罪人申相孫。有難輕議傅生。上裁。何如。判付啓。延安府殺獄罪人申相孫獄事段。殺獄關係甚重。可以死可以不死。死則人命旣屬可矜。王法亦云乖當。此朝家所以再三看過。再三思索。一案動費數日。而不知止者也。大抵此獄。眞是可死不可死之間。而施打變爲苽形。發候又値暑月。私和在一家之內。開檢過三朔之後兺除良。醉飽致死之招。至發於屍親之口。則揆以獄體。因仍訊推。殊非欽恤之義。相孫。身乙。特爲減死定配爲良如敎。
정조 8년
刑曹啓目粘。李允才。更加嚴訊取服。何如。判付啓。此獄遽令錄啓。決非審克之意兺除良。所謂屍親李世發。年過七十。其矣所供。安足憑信乎。李好發姑令保放。正犯李允才。亦爲停刑。道伯巡到時。親執詳査。具意見狀聞後。稟處爲良如敎。
정조 8년
刑曹啓目粘。殺獄罪人朱達海。考律嚴勘。竝以分付道臣。何如。判付啓。平壤府殺獄罪人朱達海獄事段。此獄斷之曰醉戲之過誤。決知非失刑。況旀道啓。付之可原。屍親曰以無嫌。以此以彼。宜有減律之擧。而卿曹回啓。亦有意見。達海身乙加刑。減死定配爲旀。成川府殺獄罪人金贊伊獄事段。泥醉故不辨人誰否。則無嫌怨不鬪鬨。而寧有忽地故刺之理乎。至於被縛後。自言當死。以渠宿醉稍醒也。此則卿曹跋辭。儘有意見。且今大霈當前。跛蹶咸聳。以此獄事之在可恕不可恕者。宜付減律之科。贊伊減死定配爲旀。平壤府殺獄罪人康貴同獄事段。此等獄事。情與跡最難較別。莫如更加致愼兺除良。面稽言聽。必有無疑中起疑。更令道臣。申飭推官。出意見嚴刑究問。如有疑端。具由粘文。仍卽狀聞之意。分付爲良如敎。
정조 8년
刑曹啓目粘。罪人朴𤩕。依前加刑。何如。判付啓。御寶僞造罪人朴𤩕獄事段。所犯非無情。卽故犯也。正犯非希天。卽朴𤩕也。希天之瘐斃。無關於朴𤩕之償死。而一獄之兩囚殞命。終有乖於審克之方兺除良。僞獄首從與殺獄首從。大有異焉。執其跡而究其情。則無非故犯。無非正犯。但當兩造質辨從。又面稽言聽。又得其無疑之端。然後始可言用法。此獄雖欲對質。證已斷矣。路又絶矣。萬一拘於奸究之莫戢。仍使瘐斃獄中。是豈重獄恤刑之義。加刑一次。減死絶島定配爲良如敎。
정조 8년
刑曹啓目粘。殺獄罪人李召史獄事回啓云云。更加各別嚴訊。期於得情。何如。判付啓。永同縣殺獄罪人李召史獄事段。跡固然矣。情可恕也。然道狀曹啓。具出守經之意。依回啓施行爲有矣。後同推時。更以未盡條件。出意見盤問。論理報來狀聞事。分付爲良如敎。
정조 8년
刑曹啓目粘。漆原府殺獄罪人鄭㗡奉獄事云云。臣曹不敢擅便。上裁。何如。判付啓。實因爲成獄之肯綮。而此獄段。一言以蔽之曰不分明。此而成獄。大關後弊。詞證有無。不須說也。漆原縣殺獄罪人鄭㗡奉。令道臣。嚴刑一次。定配爲良如敎。
정조 8년
刑曹啓目粘。仁川府殺獄罪人沈師伯獄事云云。依前同推。期於輸款爲白乎旀。通津府殺獄罪人張志興獄事云云。二十餘年已成之案。且經考覆。便同鐵石。不敢以臆料之疑端。遽爾容議於其間。上裁敎是白乎旀。長端府殺獄罪人高之方獄事云云。完結已久。獄案至重。臣等膚淺之見。有難妄議。上裁。何如。判付啓。通津府殺獄罪人張志興獄事段。自初審理。已欲傅輕。而獄體至重。正犯未覈兺除良。志興兩班也。貴萬常賤也。以兩班戕殺常賤。卽必然之勢乙仍于。屢令按査。期於明白究竟是如乎。觀此査啓。參以供招。不無一分可恕之端焉。志興之手犯。未知其信然。然則豈可硬定鐵案。反貽齎冤之端乎。志興身乙。令道臣親執。嚴刑一次。減死定配爲旀。仁川府殺獄罪人沈師伯獄事。長端府府殺獄罪人高之方獄事段。前判付業已提論。到今更無持疑之端。依前準式嚴刑。期於得情之意。分付爲良如敎。
정조 8년
刑曹啓目粘。全州府殺獄罪人金把孫獄事云云。依前同推。期於得情爲白乎旀。務安縣殺獄罪人鄭煥交獄事云云。更加嚴訊。期於輸款爲白乎旀。順天府殺獄罪人崔得才獄事云云。更加申飭。嚴訊取服爲白乎旀。古阜郡殺獄罪人婢得伊獄事云云。依前加刑。期於取服爲白乎旀。任實縣殺獄罪人金德文獄事云云。更加嚴訊。期於輸款爲白乎旀。全州府殺獄罪人韓德仁獄事云云。更加嚴訊。期於得情爲白乎旀。樂安郡殺獄罪人徐昌培獄事云云。各別嚴訊。期於取服爲白乎旀。茂長縣殺獄罪人婢桂蟾獄事云云。更加嚴訊。期於輸款。何如。判付啓。全州府殺獄罪人金把孫獄事段。右肋係要害之處。紫硬爲必死之驗兺不喩。前而有東伊臨死之托。後而有喜成至親之證。則把孫之爲正犯。斷無可疑。但其五奉家之始鬪。起於蘇召史矣。逢辱則女人雖弱。元金雖考。因其切已之憤。恣其信手之毆。則似不下於無係關之一壯丁是遣。把孫段。諺所謂他鬪之拔劍也。本非血怨。又乘大醉。設令有一次之蹴。豈令人至於死境乎。況旀委臥五峯家。拖到十四日者。亦不無一分可疑之端是如乎。成獄已兩年所。原犯自有公議。揆以法意。似難輕議。而無疑處起疑。不害爲審克之道。更令道臣。出意見詳査。啓聞後。稟處爲旀。務安縣殺獄罪人鄭煥交獄事段。一脈疑端。在於鄭姜兩人下手輕重。而姜仲伊。旣以干犯。先爲決配。則鄭煥交之爲正犯。今無可論。但殷宗之致死。旣由於腎囊之被踢是如。則腎囊係是速死處。例不得過三日。而拖至十一日之久者。緣何曲折是旀。二十五日被打負還之後。二十七日。始告鄕廳。亦甚可怪兺除良。看證之招。屍親之言。各自大段逕庭。與其取信看證。莫若一從屍親是遣。想像光景。參互供招。兩人之合力。明若觀火。此獄之始鬧而起鬪者。藉令是煥交。當其腎囊被蹴之時。其手勢之在渠在他。決難臆決。罪疑惟輕。豈非此獄準備語乎。十年滯囚。百次受刑。而尙不能明白決折。到今雖欲更査。獄老生奸。必無覈出之理。以此以彼。合施減律之擧。且況霈澤旁流。無物不遂。付之生科。不至失刑。煥交減死定配事。分付爲旀。順天府殺獄罪人崔得才獄事段。近日閱獄。殆近屢百。而豈如此獄之虛謊兇獰者乎。所謂復讐一事。卽是此獄肯綮。而其矣。居住之鄕。援引之人。俱屬烏有。則假稱復讐。全出鑿空。更無可疑是如乎。但同是羈旅之人。忽地戕殺於店幕之前。必有別般隱情。而七年同推。終不輸款。推以常理。決不可遽斷以虛謊。道伯推官之依樣前本。初不留意鉤覈。是豈重獄體之意乎。當該道臣。從重推考。推官當待決末處分。今番段。除尋常。各別詳査爲有矣。得才。身乙。姑爲停刑。如有可問端緖。嚴刑究問。斯速修正文案上送之意。各別嚴飭道伯處爲旀。古阜郡殺獄罪人婢得伊獄事段。妯娌之間。何等親切。而一瓢之微。至於殺越。李女之莫恤飢餒。斷去全蔓。雖曰不近人情。得伊之罪。大關倫理。在法難逭。則不可以始出常女之例鬪。本非殺心之相加。有所曲貸。然曹啓中小姑爲正犯。仲娚爲屍親。其他干連。一則長娚。一則末弟。以彼詞證。成此死罪。傷倫誠非細故。得情可以勿喜云者。可謂理到之說。大抵風化未孚。民俗如許。朝家自見此文案。誠不知如何判決之爲當。得伊。身乙。令道臣捉致營庭。以此判付曉諭。其用意犯手委折。一一推問。具意見狀聞爲旀。任實縣殺獄罪人金德文獄事段。一犢生死。無甚關係。而同堂兄弟之間。有此無前之變怪。一言以蔽之曰殺無赦。傷處之輕重。器仗之有無。不必深究。而若以獄體論之。則所執定傷症。凡爲四度。而三處則擧皆柔軟心坎一處。初檢之柔軟者。到覆檢爲微硬。而不行三檢。得無疎虞之嘆是旀。器仗現納。卽是鎌子。而諸般傷處。無鎌子之㾗。此亦豈不大可訝惑者乎。卽此除良。纔於古阜囚得伊文案。已有措辭判下是如乎。大抵民俗至此。莫非朝廷敎化未究之致。良切歉然。卿等跋辭中殺人償命之法。必使死者解冤。生者稱快。然後方合於刑之衷。而此則德文。雖至取服正法。屍親得一之心。必將不以爲快。反以爲慼。參究設法刺刑之本意。恐未知如何云者。深得廷尉奏當之體。朝家於此。定有別見。噫。傷倫悖常。咎在一人。豈可以得其情實爲喜乎。亦令道伯。捉致德文於營庭。以此判付辭意。反覆曉諭後嚴刑。減死絶島爲奴。俾知革罪從善之方。則豈不逾於如律抵辟。此意竝以。分付。全州府殺獄罪人韓德仁獄事段。行兇則不過執領也。傷㾗則都是微硬也。里任發告。又有飮毒之手標。則成獄償命。自歸勿論之科是隱乃。細觀諸招。則無非德仁必死之案。寧受三日之笞。而殆涉春雉。粧出一村之證。而難掩泥獸。籍曰服藥死撞觸死。固難免償命之律是去等。況旀致死是在。一成與德仁爲六寸之親。而專昧爲親者諱。反有場市立幟之說。則人子之痛。夫孰甚是。自從參禮之還。常惟一洗之心是如可。及夫春化麻中之言。又從而慫慂之激成之。於是乎舊憾新忿。輪囷不平。雖無用武之器仗。而足試摻袂之手段。想像光景。亦旣抱子。惟其背有兒也。故未暇自護。襲其後也。故受傷不輕。論其情犯。殆有浮於毆踢。不可以執領微硬。有所容貸是隱乃。下手不至猛毒。致命直是邂逅。若使德仁。眞有欲殺之心。則豈至於執領揮擲而已。方當國有大慶。霈澤旁流之日。此等罪囚。宜施曠蕩之擧。參酌定配爲旀。樂安郡殺獄罪人徐昌培獄事段。人心不淑。俗化漸渝。鄕曲蚩氓。戕殺其妻者。往往有之。而用意之凶慘。下手之猛毒。豈有如此獄者乎。童年結髮。在彼無怨。雇工索草。於渠何怒。而旣無藏怨之事。忽有移怒之擧。揮鋤之擲。至及於耕耘之場。脫輻之變。直出於室家之內。眞贓莫逃於立證。奸謀未售於依神。倫彝絶矣。情理斁矣。朝家所以設刑政而敦風敎。政在此等獄事。如式訊推。斷不可已是隱乃。夫婦之情。貴賤無間。渠雖蠢蠢無識。亦具常心。猝地殺其妻。少無顧戀之意者。非醉則戲。非戲則忿。忿激下手。不辨生死。庸或一分可恕。且夫妻之情。本自至密。至密之故。慍憾易生。法無原情則已。不然不於此獄原情而何哉。設令昌培。準法償命。死者之心。無以慰之。此等獄事。特從寬貸之典。不害爲因法參情。昌培。身乙。嚴刑一次。減死定配爲旀。茂長縣殺獄罪人官婢桂蟾獄事段。以傷處則要害必死之界也。以證援則鄰里共利之變也。以勢力則官婢與村女也。此獄原犯。捨桂蟾而誰。償命之律。似無更議。第其被打之時。屍親無一人見者。柱永同氣也。猶非賣柹之行。占愛妯娌也。只憑聽塗之說。則死者自顚自仆之言。雖被告人圖生之計。庸詎知全然無是事。令該道。更加詳覈狀聞事。分付爲旀。諸囚判付。皆於撤漏後行會。而夜深之故。似有未及照檢處。囚人名字之或有誤書處。釐正頒布爲旀。今番更査乙良。令道伯。待巡到該邑時親執擧行。至於古阜得伊。有上營推覈之命。此則待捧供。先卽修啓之意。亦爲分付爲良如敎。
정조 8년
甲辰七月十四日辰時。上御誠正閣。禮房承旨入侍時。行左承旨徐有防。假注書朴能源。記事官李崑秀尹行任。以次進伏訖。上命書傳敎曰。因北伯畢賑狀本。諸堂使之來待。而更考狀本。北關守令。通同論列。而監賑使復命。在一兩日內云。稍俟復命。同爲稟處爲好。諸堂退去。監賑使復命日來會。賞典不可遲滯。監賑使斯速上來事。自備局專撥。分付。又命書傳敎曰。右副承旨病勢甚重云。許遞。前望單子入之。又命書傳敎曰。情勢宜欲一伸。吏曹參判金夏材許遞。前望單子入之。待下批牌招開政。
정조 8년
甲辰七月十四日酉時。上御誠正閣。右承旨入侍時。行右承旨朴祐源。假注書朴能源。記事官李崑秀尹行任。以次進伏訖。上命書傳敎曰。戶曹事極爲駭然。當該郞廳。爲先汰去。令該府拿問嚴處。又命書傳敎曰。曹吏雖因曹事。出入差備。至於計士。無敢呈身於閤外近處。自是不易之例。計士所爲。萬萬無嚴。毋論微稟與轉稟。渠非曹吏。則豈敢擅入闕中。轉至差備近處乎。當該計士。各別嚴治次。爲先令該曹囚禁。不飭之失。堂上難免其罪。而方帶都監。姑且寬恕。戶曹判書鄭一祥。從重推考。命退。諸臣以次退出。
정조 8년
行都承旨沈豐之坐。行左承旨徐有防坐。行右承旨朴祐源坐。行左副承旨金思穆坐直。右副承旨安聖彬坐。同副承旨洪和輔坐直。注書二員未差。假注書朴能源仕直鄭東觀仕。事變假注書金良倜仕。
정조 8년
以前戶曹佐郞尹星基拿處傳旨。傳于金思穆曰。分揀。
정조 8년
金孝建在外。代鄭東觀爲假注書。
정조 8년
安聖彬。以禁衛營言啓曰。昨因夜深之故。姑令退待本營。本營公廨。不一其所。而以待勘之蹤。偃處敝軒。如有一分嚴畏之心。焉敢乃爾。此一也。未曉二字。肆然用之於草記措語。彼雖不嫺操觚。行般人事。豈或不知。未曉卽不槪底意。奏御文字。寧用似此句語。此一也。軍兵把立一款。昨午之事。今申登聞。緣何委折。聽誰指揮。此一也。訓將雖曰先進。雖曰元戎。旣非禁將之若父若兄。則昨日草記。以往復訓將。自致遲滯爲言。事事要以推諉爲事。此一也。設如禁將之言。果然有往復訓將之擧。訓將旣在城內。二晝一夜之間。千百次往復。綽可爲之。以未及往復樣爲對。果何意思。此一也。新入戎垣。政合淬勵。而駕側人馬。任其騈塡。紀律無可言。此一也。結陣迎駕之際。觀瞻宜愼。況具橐鞬建大牙。身爲一營之帥。而屛息龜縮於車塵馬跡之間。了無一言禁辟者。何乃太儱侗。此一也。無燭之籠。將焉用之。然則自上夜行無燭可乎。此一也。籠燭待令事。申後分付。至于人定時。終無皁白。此一也。夜下嚴敎。何等截嚴。則揆以分義。宜卽泥首俟命。而坐在朝房。無意變動。此一也。徐英輔之事。徐有大豈可不知。而日前英輔。以本廳事待罪時。不待發落。徑自歸家。又何等所未聞所未有之駭擧乎。不善敎子之罪。焉可逭也。此一也。各項諸條。一一條對草記。萬一遲滯。難免重勘。以此嚴飭事。命下矣。臣之罪犯。萬戮猶輕。昨夜伏承退待本營之下敎。故仍入營門執事所接處。達宵訟愆。撓壁焦惶。今又伏承逐條問罪之敎。心神飛越。莫知所達。而入營後。不能露處席稾。入處執事之廳者。此固臣之見事未分明之罪也。未曉二字之不敢登諸文字。而衷情抑塞。不嫺文字。辭不達意。自陷罪戾。此臣之罪也。軍兵把立一款。昨午之事。今申登聞。聽誰指揮之事。禁直軍兵去就。何等重大。而不待標信。又不見文跡。只憑訓將之言。輕先擧行。此臣之罪也。往復遲滯。要以推諉之事。臣常時隨事庸鈍。初欲日後登對之時。形止仰對矣。翌朝更思其禁直體重。終無皁白。亦涉惶悚。不先不後。猝呈草記者。此臣之罪也。訓將旣在城內。以未及往復樣爲對之事。聞訓將之言。旣已移把。則卽地草記。事理當然。而不此之爲。以往復遲滯等語。敢入文字。此臣之罪也。駕側人馬騈塡之事。臣以留陣之將。陣頭迎駕。紀律不嚴。侍臣人馬。未及一倂驅逐。此臣之罪也。屛息龜縮。無一言禁辟之事。臣以生疎之致。只瞻羽旄。祗思跪迎之節。不思所以申禁。此臣之罪也。無燭之籠。將焉用之之事。旣有其籠。則宜備其燭。而未及周思。不能同時封進。此臣見事遲之罪也。籠燭申後分付。至于人定時。終無皁白之事。成命之下。臣昏憒不飭。致此稽慢之擧。此臣之罪也。夜下嚴敎。坐在朝房。無意變動之事。臣屢承嚴敎。五內震驚。罔知攸措。不思走伏胥命之義。此臣之罪也。徐英輔事。渠不能審愼奉職。致煩萬萬惶懍之敎。此亦臣常時不善隨事敎飭。罪至于此。此亦臣之罪也。連承嚴敎。心神震越。不知所達。恭俟處分之意。敢啓。傳曰。一則卿罪。二則卿罪。今番飭敎。出於爲卿玉成。而草記措語。比昨夜差疆人意。姑從三令五申之意。先施越捧五等之典。卿則退去。此後隨事惕念。以爲贖愆補過之地。可也。傳于安聖彬曰。昨因夜深之故。姑令退待本營。本營公廨。不一其所。而以待勘之蹤。偃處敝軒。如有一分嚴畏之心。焉敢乃爾。此一也。未曉二字。肆然用之於草記措語。彼雖不嫺操觚。行般人事。豈或不知。未曉卽不槪底意。奏御文字。寧用似此句語。此一也。軍兵把立一款。昨午之事。今申登聞。緣何委折。聽誰指揮。此一也。訓將雖曰先進。雖曰元戎。旣非禁將之若父若兄。則昨日草記。以往復訓將。自致遲滯爲言。事事要以推諉爲事。此一也。設如禁將之言。果然有往復訓將之擧。訓將旣在城內。二晝一夜之間。千百次往復。綽可爲之。以未及往復樣爲對。果何意思。此一也。新入戎垣。政合淬勵。而駕側人馬。任其騈塡。紀律無可言。此一也。結陣迎駕之際。觀瞻宜愼。況具橐鞬建大牙。身爲一營之帥。而屛息龜縮於車塵馬跡之間。了無一言禁辟者。何乃太儱侗。此一也。無燭之籠。將焉用之。然則自上夜行無燭可乎。此一也。籠燭待令事。申後分付。至于人定時。終無皁白。此一也。夜下嚴敎。何等截嚴。則揆以分義。宜卽泥首俟命。而坐在朝房。無意變動。此一也。徐英輔之事。徐有大豈可不知。而日前英輔。以本廳事待罪時。不待發落。徑自歸家。又何等所未聞所未有之駭擧乎。不先敎子之罪。焉可逭也。此一也。各項諸條。一一條對草記。萬一遲滯。難免重勘。以此。嚴飭。
정조 8년
金思穆啓曰。明日次對。兩司當爲進參。除在外引避退待未署經外。未肅拜呈告人員。竝待開門牌招。何如。傳曰。允。
정조 8년
金思穆。以訓鍊都監言啓曰。依下敎禁衛營兼燭次知行首敎鍊官李極齡聽傳敎。敎鍊官林亨秀。隨廳敎鍊官李英圭韓弘說林德樹。竝各別嚴囚於北營之意。敢啓。傳曰。知道。大赦當前。且非渠輩所敎。今番特爲分揀放送。可也。
정조 8년
安聖彬。以訓鍊都監言啓曰。依草記批旨。禁衛營敎鍊官李極齡林亨秀李英圭韓弘說林德樹。竝放送之意。敢啓。傳曰。知道。
정조 8년
金思穆。以刑曹言啓曰。當該計士。各別嚴治次。爲先令該曹囚禁事。命下矣。依傳敎。計士李慶膺。卽爲嚴囚之意。敢啓。傳曰。大赦當前。此時不可滯囚。杖配次姑爲保放。
정조 8년
同義禁李敬倫疏曰。伏以。天休滋至。邦籙無疆。封冊之吉辰已涓。上號之縟禮將擧。臣民慶忭。中外惟均。臣於向日。伏蒙恩暇。歸省老母於鄕廬。旋伏聞國有大慶。不勝欣踊。進詣京輦。獲參賀班。而金吾除命。忽下此際。少伸叩謝之忱。幸廁陪扈之列。感激洪私。益無所措。仍念臣分甘淪廢。永爲棄物。不意慈覆之天。偏垂拂拭之恩。臣方頂戴恩造。圖報無地。豈敢以區區私懇。仰溷崇聽。而第玆事。上關莫重。有不容嚴畏趑趄。玆敢冒死仰陳焉。臣父故領議政臣宗城。夙荷先朝特達之知。至蒙身後易名之典。太常議定。祗受孝剛二字。而慈宮上號之後。有犯嫌諱。釋義雖異。字音則同。此非臣子一刻自安于心者。臣固蒙昧。不敢遠引故事。而國朝官名之與年號同字者。朝臣名字之與徽號同音者。莫不陳聞請改。故宰臣李心源之改名。亦近例之可據者也。只緣窮鄕屛蟄之蹤。不敢煩達黈䌙之前。因循至今。臣心悚蹙。姑捨無論。以先臣平日謹畏之心。如果有知於冥冥。則亦必驚顧怵惕。不安於承受。臣旣淪落多年。登聞無路。筵臣又無爲臣家言者。幽明震懍。寤寐如結。此亦臣不孝之罪。無以自贖者也。又當蒙被聖恩。名係朝籍之日。不忍終默。玆敢忘其僭猥。短章陳列。伏乞聖明。亟命攸司。旁照已例。改宣臣父謚號。以嚴國體。仍治臣瀆擾之罪。以肅朝綱。不勝萬幸。答曰。省疏具悉。疏辭下該曹。稟處。
정조 8년
甲辰七月十五日辰時。上御誠正閣。禮房承旨入侍時。行左承旨徐有防。假注書朴能源。記事官李崑秀尹行任。以次進伏訖。上命書傳敎曰。右副承旨病勢。無以供劇云。許遞。前望單子入之。又命書傳敎曰。左副承旨。申後馳詣太學。夕食堂到記。收聚以來。慶科當前。今番則勿拘額數。許赴食堂事。分付。仍命退。諸臣以次退出。
정조 8년
甲辰七月十五日酉時。上御誠正閣。右承旨入侍時。行右承旨朴祐源。假注書朴能源。記注官金健修。記事官李崑秀。以次進伏訖。上曰。雨勢雖如此之時。救食有擧行之例乎。祐源曰。前例有之矣。上曰。然則依例擧行。可也。上曰。儒生到記持入。可也。賤臣承命奉進。上命書同義禁李敬倫疏批訖。命退。諸臣以次退出。
정조 8년
行都承旨沈豐之坐。左承旨未差。行右承旨朴祐源坐。行左副承旨李在學坐。右副承旨安聖彬坐直。同副承旨洪和輔坐直。注書二員未差。假注書朴能源仕直鄭東觀病。事變假注書林孝源仕。
정조 8년
傳于安聖彬曰。大臣備局堂上引見。
정조 8년
傳于李在學曰。奉謨堂展拜。待晴卜日爲之。
정조 8년
傳于沈豐之曰。右承旨入侍
정조 8년
以奉謨堂展拜儀註。傳于安聖彬曰。閣志書。以朝服儀註。書以黑團領。何承旨捧入乎。
정조 8년
傳于沈豐之曰。監賑使吏兵判有司堂上賑恤堂上入侍。
정조 8년
傳于洪和輔曰。戶曹判書來待。
정조 8년
傳于洪和輔曰。戶曹判書入侍。
정조 8년
傳于沈豐之曰。左承旨許遞。前望單子入之。
정조 8년
承旨前望單子入之。李在學落點。
정조 8년
金良倜汰去。代以林孝源爲事變假注書。
정조 8년
沈豐之啓曰。檢閱尹行任。注書薦狀。依例成送吏曹之意。敢啓。傳曰口傳還付。牌招察任。
정조 8년
吏曹口傳政事。注書單尹行任。
정조 8년
尹行任罷職。代以李敬五爲假注書。
정조 8년
吏曹口傳政事。檢閱單尹行任。
정조 8년
有政。吏批。判書趙時俊進。參判李敬養進。參議黃昇源式暇。行都承旨沈豐之進。以鄭東觀爲兼說書。金履正爲相禮。故僉知金相庚吏參例兼。前參判金憙父。左副承旨李在學。今加嘉善。前府使柳鎭恒。今加嘉義。以上加資事。承傳。李昌漢爲鍾城府使。閔慶世爲鏡城判官。前府使姜五成。今加嘉義加資事。承傳。
정조 8년
兵批。判書李在協進。參判宋載經病。參議申思運入直進。參知柳誼病。右副承旨安聖彬進。以李潤集爲武兼。任嵂爲黃海兵使。李萬億爲天摩僉使。金慶垕爲恃寨僉使。卞璞爲於蘭萬戶。李萬益爲首陽別將。僉知單崔時福徐德悌金夏九。副司直金夏材金思穆趙尙鎭李時秀徐美修姜周昌爲魚游澗僉使。以李光福李次東陳益祥金尙輝李基福爲僉知。前縣監李汝翼。今加折衝加資事。承傳。
정조 8년
傳于安聖彬曰。黃海兵使。當日辭朝。
정조 8년
以漢城府人家頹壓單子。傳于洪和輔曰。恤典。依例題給。
정조 8년
以持平愼師稷。司諫洪周萬。獻納李思祚牌不進罷職傳旨。傳于安聖彬曰。只推。
정조 8년
奎章閣啓曰。東宮冊禮。自內受冊。則有正副使。而其服色。雖有庚午丙辰已例。旣非五禮儀所載。且均是發冊。而王妃冊禮則使臣具公服。東宮冊禮則具朝服。亦不無斑駁之嫌。今番則宜有一定之式。令館閣博考可據典禮。草記事。命下矣。臣等齊會本閣。博考可據典禮。則唐宋皇朝。冊皇太子時。元無使者服色之載錄。只曰群官各服其服。而文獻通考開元禮。冊皇太子妃儀。有曰儐者公服。杜氏通典冊后儀。有曰賓主及行事者皆公服。此與我朝五禮儀冊妃條。使者以下。出光化門外。改具公服。其義相同。蓋命使發冊之時。使者之具公服。自是古今應行之典禮。而至於皇太子王世子封策。皆是親臨授冊。初無命使節次。故庚午丙辰兩年。傍照五禮儀中冊妃時禮。而但當初儀註。只爲遵用其上段具朝服之文。未及照據其下款改公服之儀。到今擔以爲例。事欠詳備。臣等之意。使者授冊命之時。先着朝服。出殿門之後改具公服。恐合事宜矣。敢啓。傳曰。知道。考諸中朝禮。參我朝禮。節節有可據。使臣。俱以朝服。受冊於大庭。改具公服。傳冊於東宮。實合禮意。而係是莫重之禮。令禮曹問議于今日入侍諸大臣處。待收議來到禮堂。各具意見。草記稟旨事。分付。可也。
정조 8년
安聖彬。以兵曹言啓曰。今七月十七日。武臣堂上朔試射日次。而奉謨堂展拜相値。不得爲之之意。敢啓。傳曰。知道。
정조 8년
安聖彬。以兵曹言啓曰。同知中樞府事白文昌。以其身病。呈狀乞遞。西樞雖是閑局。不可虛帶。今姑改差。何如。傳曰。允。
정조 8년
安聖彬。以訓鍊都監言啓曰。本局字內諸處。連爲摘奸。則弘濟院近處。病人一名出來。故結幕以給。而五名差病撤幕。新舊幕。合爲九十三處之意。敢啓。傳曰。知道。
정조 8년
安聖彬。以禁衛營言啓曰。本營字內病幕。今日摘奸。則自南伐院至大峴近處。舊幕中二處六名。差病撤還。舊幕爲一百三十二處之意。敢啓。傳曰。知道。
정조 8년
安聖彬。以御營廳言啓曰。本廳字內病幕。連爲摘奸。則活人署近處。舊幕中二處六名。差病撤還。舊幕爲四十九處之意。敢啓。傳曰。知道。
정조 8년
洪和輔。以賑恤廳言啓曰。因漢城府人家頹壓。別單恤典事。命下矣。西部宮內契居閑良鄭德文。權政丞契居良人趙光壁。南部水口門內契居良人韓世鳳。朴井契居前主簿鄭德和四人等處。各布一疋。題給之意。敢啓。傳曰。知道。
정조 8년
洪和輔。以冊禮都監言啓曰。各房工役。今旣完訖。諸色工匠。竝皆放遣。而堂上郞廳。輪日仕進。監造官。依前直宿之意。敢啓。傳曰。知道。
정조 8년
安聖彬。以義禁府言啓曰。黃海前兵使吳載熙拿問勘罪事。傳旨。啓下矣。吳載熙。時在任所云。依例發遣府都事。交龜後拿來。何如。傳曰。允。
정조 8년
甲辰七月十六日未時。上御誠正閣。左承旨入侍時。行左承旨徐有防。假注書朴能源。記注官金健修。記事官尹行任。以次進伏訖。上命書傳敎曰。今聞都監堂上言。冊禮都監儀節有考出事。京史庫所在儀軌。多不見存。鼎足山城所在儀軌。亦多遺漏。惟有外奎章閣所奉內藏舊件。最完備云。而取考內閣形止案。果然。閣臣卽爲進去考出。皆令當日辭朝。丙辰年敎命竹冊文。己卯年敎命竹冊文。製樣書寫規式。一體奉考以來。仍命退。諸臣以次退出。
정조 8년
甲辰七月十六日申時。上御誠正閣。戶曹判書入侍時。戶曹判書鄭一祥。同副承旨洪和輔。假注書朴能源。記注官金健修。記事官尹行任。黃海兵使任嵂。以次進伏訖。上命書傳敎曰。督運之勞。不下於監賑。俄因監賑使軍官論賞事思之。向來督運御史還朝後。問其姓名。欲爲處分而未果。去冬累萬石督運。無一石臭載。至今嘉尙。聞軍官效勞。倍於御史。且是嶺武云。不可仍以置之。督運御史軍官。令該曹問名。一體加資事。分付。上曰。他承旨入侍。出榻敎安聖彬進伏。又命戶判進前。仍下問曰。儀軌已考出云耶。一祥曰。禮曹有曾前失火之事故。儀軌多所遺失云矣。上曰。今番若爲儀軌冊子著成一通。則後當按而行之。冊禮儀軌。先爲考出。上號儀軌。亦卽抄出以入。可也。上曰。補階板。以何日爲之乎。一祥曰。今二十四日。二十九日爲吉云。而二十九日。習儀相値。二十四日當擧行乎。上曰。以二十四日爲之。補階仍置之。以備後用。可也。一祥曰。大小國役之戶料兵布。自是不易之規。而近來兵布。不爲移送。故各處役事。工匠料布。本曹專當擧行。事甚苟艱矣。上曰。出擧條。自今番。依例上下。可也。一祥曰。臣於今春。以昨年以前。不送兵布。計數移來。自今年依例輸送之意。陳達蒙允。而兵曹尙今相持。終不輸送。誠甚悶焉。上曰。一體申飭。使之斯速輸送。可也。出擧條上曰。黃海兵使進前。嵂進伏。上曰。前兵使有病。且多駭擧。須下去善爲之。仍命聖彬讀宣諭訖。命先退。命書傳敎曰。北道千石以上私賑人。依湖南例。加設僉樞。使之擬入。向來則以三望受點。而今番則皆以單付啓下。難免不察。當該兵曹堂上推考。更以三望擬入事。分付。仍令該廳。分付該道。使之起送。待上來。實職次次收用事。一體分付。帖加人。亦令該道伯須卽分給。無如年前嶺南之掩置事。措辭行會。私賑人中。今日政。新除授邊將。除辭朝赴任事。亦爲行會。觀光上京儒士。猶且給馬給糧。況比輩乎。起送之類。竝給馬給糧上送事。分付。上曰。惠堂兵吏判入侍。賤臣承命出。與徐有隣李在協趙時俊偕入進伏。上曰。兵判出去。政望斯速擬入。吏判今番分等。必善爲之。上曰。刑判旣有待令之敎。則何爲徑先退去乎。仍命書傳敎曰。僚堂亦未退公。且有入侍之命。而移時推尋。不知所之。稽忽。甚矣。惠廳堂上李在簡。越俸一等。又命書傳敎曰。聞監賑使言。鍾城府使姜五成病勢。無以涖任云。改差自是久次。聞有治績。而賞加不可不愼。雖不一例下敎。吏判旣承筵敎。該府使改差之代。以道內侍從守令中擬入事。分付。又命書傳敎曰。向來五道設賑後。守令之自備穀二百石以上。另施賞典。蓋其數爻則不多。而自備則丁寧故耳。料販一事。近日朝令。何等至嚴。至於別徑鳩穀。尤所當禁。今番北道守令之稱以自備者。其數多者。殆近半萬。少亦不下千石。幾乎邑邑皆然。此必冒禁料販而然。特以賑政告完。方施賞典。姑不一一査勘。而若不別般申禁。惟此爲民生穀之方。反歸勤歛橫徵之科。事之無謂。孰甚於此。此後守令。不以捐俸蠲廩之需。自備賑穀。萬一有如前方便容手之事。道伯隨聞嚴禁。甚者狀聞勘罪。雖於畢賑封啓之後。京司切勿請賞事。定式施行。亦以此意。行會該道。上曰。北伯有難仍冒。陳疏乞遞。事勢固然矣。時俊曰。賑政之餘。民事尤難收殺。有難輕遞。而情勢則亦難冒據矣。有隣曰。不事表襮。專意民事。老鍊無踰此人。有難許遞矣。上曰。彈壓一道。予所倚重。而但所遭如此。畢竟則不得不許遞矣。上曰。今年嶺東。又有不稔之慮。停退一款。何以則好耶。有隣曰。停退蕩減條。有抄出以待之敎。而再昨年蕩減極多。今番雖値凶歉。恐不得如前均施矣。時俊曰。不但舊還。至於軍布。雖三分一停退。惠可及於貧民矣。有隣曰。臣意亦然矣。上曰。外方舊還幾何。有隣曰。似爲二百萬石矣。上命退。諸臣以次退出。
정조 8년
甲辰七月十六日初更。上御誠正閣。惠堂吏判入侍時。宣惠堂上徐有隣。吏曹判書趙時俊。行都承旨沈豐之。假注書朴能源。記注官金健修。記事官尹行任。以次進伏訖。上命書傳敎曰。備局紙尾。今日多有擧行事。夜漏已深。堂上一員。勢難周旋。有司堂上中。未還付人。竝還差。使之卽爲擧行。仍命退。諸臣以次退出
정조 8년
行都承旨沈豐之坐。行左承旨朴祐源坐。行右承旨李在學坐。左副承旨安聖彬坐。右副承旨徐龍輔坐直。同副承旨洪和輔坐直。注書二員未差。假注書李敬五仕直朴能源仕。事變假注書林孝源仕。
정조 8년
沈豐之啓曰。行左副承旨李在學。今日不爲仕進。卽爲牌招。何如。傳曰。允。
정조 8년
安聖彬啓曰。合辭方張之時。兩司無詣臺之員。掌令安鼎大。引避退待。已至多日。尙未處置。事甚未安。除在外未署經外。未肅拜呈告人員。竝卽牌招。何如。傳曰。允。
정조 8년
傳于沈豐之曰。春秋館堂上一員來待。
정조 8년
沈豐之啓曰。知春秋鄭昌順。依下敎來待矣。傳曰。入侍。
정조 8년
吏曹口傳政事。別兼春秋李集斗李祖承。
정조 8년
傳于洪和輔曰。戶曹判書尙衣提調入侍。
정조 8년
沈豐之啓曰。戶曹判書鄭一祥。尙衣提調朴祐源沈豐之。依下敎來待矣。傳曰。入侍。
정조 8년
傳于安聖彬曰。明日親試爲之。
정조 8년
徐龍輔啓曰。抄啓文臣親試。明日爲之事。命下矣。處所。以何處爲之乎。敢稟。傳曰。以春塘臺爲之。
정조 8년
徐龍輔啓曰。今此試官望中。時無職名人。令該曹口傳付軍職。何如。傳曰。允。
정조 8년
春秋館堂上前望單子入之。鄭一祥徐有防落點。
정조 8년
傳于沈豐之曰。宣冊時開張執事。以本執事中。例自都監兼差。事甚苟艱。今番則自吏曹。別爲差出。今番諸執事。皆以曾經桂坊中人差出。開張執事。亦依此擧行。啓單職名。皆以桂坊前銜書之事。分付。
정조 8년
沈豐之啓曰。假注書鄭東觀。身病猝重。勢難察任。今姑改差。何如。傳曰。允。
정조 8년
沈豐之啓曰。假注書鄭東觀改差。代前假注書朴能源。姑令仍察廳任。何如。傳曰。允。
정조 8년
傳于沈豐之曰。同副承旨與看審諸臣入侍。
정조 8년
以司諫洪周萬。獻納李思祚。持平愼師稷牌不進罷職傳旨。傳于徐龍輔曰。只推。
정조 8년
傳于洪和輔曰。坐直承旨入侍。
정조 8년
洪和輔。以弘文館言啓曰。今此王世子冊禮時。正副使服色。博考草記事。命下矣。臣等取考可據典禮。則東宮冊封時。遣使發冊之文。始見於大明集禮。而正副使服色。初無載錄者。固不敢指的援引。而竊伏念均是發冊之禮。則王世子發冊。亦當無異於后妃發冊之儀。而文獻通考開元禮皇太子納妃條。有儐者公服之文。我朝五禮儀冊妃條。亦有使者具公服之節。以此觀之。蓋當命使發冊之時。使者之具公服。自是應行之典禮。旣擧發冊之禮。而獨於具公服一款。不爲遵用。似欠詳備。臣等之意。竊以爲遠稽古禮。傍照國典。正副使服色。以公服磨鍊。恐合事宜矣。敢啓。傳曰。知道。
정조 8년
沈豐之。以冊禮都監言啓曰。封裹吉日。令日官推擇。則今月二十日午時爲吉云。以此日時擧行之意。敢啓。傳曰。知道。
정조 8년
沈豐之。以吏曹言啓曰。今此王世子冊禮時。各差備官中。時無職名人員。令該曹口傳付軍職。何如。傳曰。允。
정조 8년
沈豐之。以禮曹言啓曰。奎章閣啓曰。東宮冊禮。自內受冊。則有正副使。而其服色。雖有庚午丙辰已例。旣非五禮儀所載。且均是發冊。而王妃冊禮則使臣具公服。東宮冊禮則具朝服。亦不無斑䮕之嫌。今番宜有一定之式。令館閣博考可據典禮。草記事。命下矣。臣等齊會本閣。博考可據典禮。則唐宋皇朝冊皇太子時。元無使者服色之載錄。只曰群官各服其服。而文獻通考開元禮冊皇太子妃儀。有曰儐者公服。杜氏通典冊后儀。有曰賓主及行事者皆公服。此與我朝五禮儀冊妃條。使者以下。出光化門。改具公服。其義相同。蓋命使發冊之時。使者之具公服。自是古今應行之典禮。而至於皇太子王世子封策。皆是親臨授冊。初無命使節次。故庚午丙辰兩年。傍照五禮儀中冊妃時禮。而但當初儀註。只爲遵用其上段具朝服之文。未及照據其下款改公服之儀。到今援以爲例。事欠詳備。臣等之意。使者授冊命之時。先着朝服。出殿門之後。改具公服。恐合事宜矣。敢啓。傳曰。知道。考諸中朝禮。參以我朝禮。節節有可據。使臣俱以朝服。受冊於大庭。改具公服。傳冊於東宮。實合禮意。而係是莫重之禮。令禮曹問議于今日入侍諸大臣處。待收議來到。禮堂各具意見。草記稟旨事。分付。可也事。命下矣。發遣郞廳問議于入侍諸大臣處。則議政府左議政臣李福源。以爲。朝服朝會之服。公服使者之服。臨軒與命使者。事體宜異。冊妃與冊世子。儀節宜同。閣臣獻議。誠有援據。依此施行。恐合事宜。伏惟上裁云。領中樞府事臣金尙喆。病不收議云。判中樞府事臣徐命善。以爲。凡使者之服公服。則中朝典禮與我朝五禮儀。俱已昭載於嘉禮條。朝服則無他可照之文。庚午丙辰之以朝服磨鍊。未知何所考據。而內閣草記所謂只憑上段之設。似或近之。今若以朝服行禮。則與在班諸臣。旣無區別之義。與嘉禮使者。亦有斑駁之嫌。改以公服。仍爲一定之式。恐合事宜。伏惟上裁云。判中樞府事臣李徽之。以爲。今以東宮冊禮時。自內受冊。則正副使着公服與否。有下詢之命矣。臣於禮學。自是蔑裂。而第以內閣所考觀之。則開元禮冊封皇太子妃儀。儐者着公服。杜氏通典冊后儀。賓主及行事者。皆着公服。凡命使發冊之時。使者之具公服。自是古今應行之禮。而至於皇朝冊皇太子時。使者服色。不爲載錄者。皇太子封冊。似是親臨授冊。故初無命使儀節也。然則傍照五禮儀中冊妃時禮。使者以朝服受冊於大庭。出殿門後。改着公服。傳冊於東宮。恐合禮意。而臣不敢質言。惟在博詢而處之。伏惟上裁云。參判臣鄭志儉。以爲。使者之具公服。旣見於后妃冊封之禮。而中朝我國之所通行也。世子冊封時。使者服色。理無異同。五禮儀。所以不載服色。庚午丙辰兩年。所以仍用朝服。閣臣所論。誠爲有據。今當大禮。正宜擧兩年未遑之儀。補五禮不備之典。禮意則然。僉議亦同。臣竊以爲謹依奎章閣草記批旨。東宮傳冊時。使臣以公服擧行。仍以爲式。恐合事宜。伏惟上裁云。臣魯鎭。以爲。冊儲冊嬪。均有命使發冊之儀。而五禮儀中使者改具公服之文。只載於冊嬪之儀。不載於冊儲之時者。蓋以親臨授冊。初不命使。故使者之公服與否。仍以不錄。而庚午丙辰冊禮時。只因文武官朝服之文。竝與使者而無區別者。特未遑之典耳。使者公服。遠而唐宋中朝。近而我朝五禮。旣有援據。允合釐改。館閣諸大臣之議如此。臣等之意。亦無異見。上裁。何如。傳曰。僉議純同。依此施行。可也。
정조 8년
徐龍輔。以訓鍊都監言啓曰。本局字內諸處。連爲摘奸。則今日無病人出來及差病撤幕者。舊幕九十三處之意。敢啓。傳曰。知道。
정조 8년
徐龍輔。以禁衛營言啓曰。本營字內病幕。今日摘奸。則自南伐院至大峴近處。病人二名。又爲出來。故二幕造給。使之奠接。舊幕中四處八名。差病撤還。新舊幕合爲一百三十處之意。敢啓。傳曰。知道。
정조 8년
徐龍輔。以御營廳言啓曰。本廳字內病幕。連爲摘奸。則自活人署至永渡橋近處。病人二名出來。故隨其無依者。一幕造給。使之奠接。舊幕中二處三名。差病撤還。新舊幕合爲四十八處之意。敢啓。傳曰。知道。
정조 8년
徐龍輔。以義禁府言啓曰。林川郡守洪秉殷。交河郡守兪漢敦等。令該府拿問處之事。傳旨。啓下矣。兪漢敦。今方待命。卽爲拿囚。洪秉殷。時在任所云。依例發遣府羅將拿來。何如。傳曰。待待命拿囚。
정조 8년
甲辰七月十七日午時。上御誠正閣。春秋館堂上入侍時。知春秋鄭昌順。同副承旨洪和輔。假注書李敬五。記事官金鳳顯尹行任。以次進伏訖。上曰。我國文獻。間多無徵。實爲可悶。實錄中。事係東宮儀節。卿與翰林。詳細考出。而抄出之役。當費幾日乎。昌順曰。似至數日矣。上命書傳敎曰。實錄有考出事。春秋館堂郞。進詣京史庫。一依筵敎。抄出以聞。考出之役浩汗。前翰林李集斗李祖承。別兼春秋。令該曹口傳單付。待下批牌招。眼同考出。仍命退。諸臣以次退出。
정조 8년
甲辰七月十七日申時。上御誠正閣。戶曹判書尙衣提調入侍時。戶曹判書鄭一祥。尙衣提調朴祐源沈豐之。右副承旨徐龍輔。假注書李敬五。記事官車亨衢。記注官金健修。以次進伏訖。上曰。冊禮時玉帶。何以爲之。眞玉似難得用。予則初帶水晶帶。甲申以後。始帶玉帶。亦可見先朝盛意。戶判出議于工匠以奏。可也。一祥祐源豐之先退。上命書榻敎曰。左副承旨入侍。左副承旨安聖彬承命進伏。上曰。春秋館堂郞入侍。賤臣承命出。與春秋館堂上鄭昌順。郞廳尹行任偕入進伏。上曰。實錄盡爲考出乎。昌順曰。臣承命考出。史庫奉安實錄。則太祖朝太宗朝世宗朝文宗朝四朝實錄。初無移奉京史庫之事。無以考出。春秋館堂郞考史之行。今方下往沁都。四朝實錄。同爲考出以來之意。出擧條。分付。何如。上曰。依爲之。出擧條又下敎曰。冊禮考出後。上號儀軌。次第抄出。可也。又命書傳敎曰。閣臣考出之行。因有實錄考出之命。待敎則雖兼翰林。直提學以檢校之故。無春秋兼銜。實錄考出。堂郞備員。然後擧行。則春秋俱帶劇任。竝許遞。前望單子入之。仍命春秋館堂郞先退。又命書傳敎曰。秋到記。明日爲之。殿座處所。以春塘臺擧行。又命書傳敎曰。明日出宮門路。以協陽門爲之。又命書傳敎曰。同春秋徐有防。旣以閣臣進去。與翰林進詣史閣。一依同春秋鄭昌順。擧條詳細考出後。待本閣考出事畢。各具別單。還朝後以聞。本閣考謄之役。將至晦間云。若此則習儀前。無以復命。卄二日前。如難盡謄。具由先爲狀聞事。自政院卽爲下諭。又命書傳敎曰。今聞承宣言。再昨到記收聚時。日勢已暮。有遺漏人云。而科場至嚴。不可追赴。然亦不可無方便之道。左副承旨。馳詣太學。今日到記取來。與前取來到記。同爲修整。別單以入。上曰。今日坐直。誰也。聖彬曰。徐龍輔洪和輔矣。上曰。明日三軍門。油遮日待令事。分付。仍命退。承史以次退出。
정조 8년
甲辰七月十七日申時。上御誠正閣。同副承旨與看審諸臣入侍時。同副承旨洪和輔。假注書李敬五。記事官車亨衢。記注官金健修。訓鍊大將具善復。摠戎使李昌運。漢城左尹申益彬。以次進伏訖。上曰。卿等往見役處。所見。何如。善復曰。補土處。幾至八九里之間。而山勢峻急。自下負土而上。役軍與物力所入似不少。臣等之意。旣爲都城主脈。則雖使都民盡爲往役。亦無所妨。且其左右山谷。年年沙汰。不可不築石補土。植木衣莎。然後可爲長久之道。謹以形止。圖上經覽矣。上曰。莎草之役。果不張大乎。善復曰。久遠之道。無過於此矣。上曰。乙酉年役處。亦如今番乎。善復曰。然矣。甲申冬。臣承命往審役處。只使補土。而役軍多入。石材則取用於山底。以石築漸次完役。田翊顯。以看役。蒙恩陞資。其時有築東城之論。而緣臣立異。自上特寢其議矣。上曰。今番則異於築城矣。摠戎使之意。何如。昌運曰。乙酉之役。鱗次補土。果善爲之。今亦不過補缺而已。樹蔭有妨莎草。擇其最近處。不可不伐木矣。上曰。梨巖爲都城正北乎。善復曰。然矣。曾因北方之空虛。有入倉舍之議。北倉之說。良以此也。上曰。誠如先朝下敎。不必動於堪輿之論。而王都主脈。至重且大。漸至沙汰之境。亦豈不可悶乎。自前已行之事。勢不可已矣。而領役得人。然後可無後慮矣。僉曰。李健秀。可堪其任矣。上曰。當役何處民人乎。善復等曰。北漢近處之民。多年負米上下山坂。故負土負石。莫過於此民矣。上曰。民人等。亦無所害否。善復等曰。似當自願矣。上曰。然則擇日始役。俾無未盡之歎。好矣。善復曰。地形岌嶪。事役甚巨。雖動一國之力。猝難完役。勢將隨處隨補。次次爲之之外。恐無他策矣。上曰。及時之雨。開霽適中矣。善復曰。今番雨後。豆太亦好。民事誠多幸矣。仍命退。諸臣以次退出。
정조 8년
甲辰七月十七日酉時。上御三善齋。坐直承旨入侍時。右副承旨徐龍輔。假注書李敬五。記注官金健修。記事官尹行任。以次進伏訖。上命書傳敎曰。冊禮時。執事差出。二員不足云。奪告身人員。罪名蕩滌。使之推移差出。仍命退。承史以次退出。
정조 8년
行都承旨沈豐之坐。行左承旨朴祐源坐。行右承旨李在學坐直。左副承旨安聖彬坐。右副承旨徐龍輔坐。同副承旨洪和輔坐直。注書二員未差。假注書李敬五仕朴能源仕直。事變假注書林孝源仕。
정조 8년
傳于沈豐之曰。科次入侍。
정조 8년
有政。吏批。判書趙時俊進。參判李敬養進。參議黃昇源牌不進。行都承旨沈豐之進。以趙鼎鎭爲輔德。鄭東浚爲兼輔德。李謙彬爲文學。李東郁爲校理。
정조 8년
兵批。判書李在協進。參判宋載經病。參議申思運病。參知柳誼入直。同副承旨洪和輔進。以李聖圭爲同知。金廷潤爲造山萬戶。西水羅權管單康漢宗。同知單姜五成。僉知單金震起。
정조 8년
徐龍輔。以弘文館言啓曰。修撰李鼎運。由限已過。卽爲牌招察任。何如。傳曰。允。
정조 8년
李在學。以訓鍊都監言啓曰。明日春塘臺親臨。到記儒生試取時。設布帳外。排立軍兵。以弘化門入直軍。廣智營入直軍。各留十名。除出排立事。自兵曹節目。啓下矣。弘化門軍一百名內十五名。宮墻頹圮處。曾已把守十名。留營七十五名除出。廣智營軍五十名內十名。宮墻改築處。曾已把守十名。留營三十名除出。各其將官率領排立。而事畢後。待標信還入直之意。敢啓。傳曰。知道。
정조 8년
李在學。以御營廳言啓曰。今七月十八日。春塘臺殿座時。依兵曹節目。集春營入直軍五十名內。營直十名。除實四十名。領軍千摠李顯宅。把摠洪健祚。該入直哨官洪範源率領。設布帳外排立。事畢後。還入直所。而竝待標信擧行。還入直間。哨官邊義邦。代直之意。敢啓。傳曰。知道。
정조 8년
李在學。以訓鍊都監言啓曰。本局字內諸處。連爲摘奸。則今日無病人出來及差病撤幕者。舊幕九十三處之意。敢啓。傳曰。知道。
정조 8년
李在學。以禁衛營言啓曰。本營字內病幕。今日摘奸。則南伐院近處舊幕中。二處六名。差病撤還。舊幕爲一百二十八處之意。敢啓。傳曰。知道。
정조 8년
李在學。以御營廳言啓曰。本廳字內病幕。連爲摘奸。則自活人署至永渡橋近處。舊幕中四處六名。差病撤還。舊幕爲四十四處之意。敢啓。傳曰。知道。
정조 8년
李在學。以摠戎廳言啓曰。北漢大成門外。晉賢峯下麓都城主脈補土。頹圮處改築事。伏承筵敎矣。在前築城補土等役。設祭告由。今亦依例。設祭告由等事。令該曹擇日擧行。何如。傳曰。允。
정조 8년
洪和輔。以漢城府言啓曰。涉疑疾新舊病人中。向差與已差。還入。始痛與方痛死亡及各部兩署出幕之類。今又報來。故列錄書入之意。敢啓。傳曰。知道。